**ZIŅOJUMS**

Rīgā

17.07.2020.

Par vispārējās izglītības un profesionālās izglītības

iestāžu izglītojamo ilgstošiem neattaisnotiem

kavējumiem un rīcību to novēršanai

2019./2020. mācību gadā

Izglītības kvalitātes valsts dienests (turpmāk − kvalitātes dienests), pamatojoties uz Ministru kabineta 01.02.2011. noteikumu Nr.89 “Kārtība, kādā izglītības iestāde informē izglītojamo vecākus, pašvaldības vai valsts iestādes, ja izglītojamais bez attaisnojoša iemesla neapmeklē izglītības iestādi” (turpmāk – MK noteikumi Nr.89) 9.punktā[[1]](#footnote-1) noteikto, ir apkopojis Valsts izglītības informācijas sistēmā (turpmāk – VIIS) ievadīto informāciju par ilgstošiem neattaisnotiem mācību stundu / nodarbību kavējumiem (turpmāk – neattaisnoti kavējumi), kā arī informāciju par neattaisnoto kavējumu iemesliem un izglītības iestāžu un pašvaldību rīcību to novēršanai 2019./2020. mācību gada 1. un 2.semestrī.

Atbilstoši MK noteikumu Nr.89 7.punktā noteiktajam izglītības iestādei nekavējoties VIIS sadaļā “Ilgstoši neattaisnotie kavējumi” jāievada informācija, ja izglītojamais vairāk nekā trīs mācību dienas nav apguvis pirmsskolas izglītības programmu vai vairāk nekā 20 mācību stundas semestrī – vispārējās izglītības vai profesionālās izglītības programmu un izglītības iestādei nav informācijas par neierašanās iemeslu vai iemesls nav uzskatāms par attaisnojošu (turpmāk – neattaisnots kavētājs). Izglītības iestādes pienākums ir ievadīt datus par kavējumu sākuma un beigu datumu, kavēto stundu skaitu, neattaisnoto kavējumu iemesliem, kā arī rīcību kavējumu novēršanai. MK noteikumu Nr.89 7.2 punktā noteikts, ka nepieciešamības gadījumā pašvaldības izglītības pārvalde vai izglītības speciālists, ievērojot VIIS ievadīto informāciju, sadarbībā ar izglītības iestādi un citām institūcijām noskaidro izglītības iestādes neapmeklēšanas cēloņus un koordinē to novēršanu.

Lai panāktu iespējami precīzu datu ievadi, kvalitātes dienests sadarbojas ar pašvaldību atbildīgajiem darbiniekiem un izglītības iestāžu vadītājiem, informē par to izglītības pārvalžu semināros, izglītības iestāžu vadītāju un pašvaldību izglītības speciālistu kursos, kā arī konsultē pašvaldību speciālistus telefoniski un elektroniski.

Par ilgstošo neattaisnoto kavējumu uzskaiti, to analīzi un rezultātiem regulāri tiek informēta sabiedrība, kā arī šie dati tiek izmantoti izglītības kvalitātes monitoringa sistēmā, kas tiek veidota Eiropas Savienības Sociālā fonda projektā Nr.8.3.6.2/17/I/001 “Izglītības kvalitātes monitoringa sistēmas izveide un īstenošana”. Ilgstošo neattaisnoto kavējumu dati ir viens no izglītības kvalitātes monitoringa sistēmas rādītājiem pirmsskolas, vispārējās izglītības un profesionālās izglītības pakāpē.

2020.gada sākumā kvalitātes dienests apkopoja datus par neattaisnotiem kavējumiem pirmsskolas, vispārējās izglītības un profesionālās izglītības iestādēs 2019./2020. mācību gada 1.semestrī (līdz 05.01.2020.), bet 2020.gada jūlijā – par neattaisnotiem kavējumiem 2.semestrī un visā mācību gadā.

Jāuzsver, ka gan informācijas par ilgstošiem neattaisnotiem kavējumiem ievadi, gan informācijas apkopošanu un analīzi ietekmēja ārkārtējā situācija, kas bija noteikta saistībā ar Covid-19 pandēmiju, kā arī tas, ka laikā no 2020.gada marta līdz mācību gada beigām izglītības iestādēs mācības notika attālināti, bet pirmsskolas izglītības programmas darbojas dežūrrežīmā, faktiski ļaujot vecākiem pašiem lemt par izglītības iestādes apmeklējumu. Tāpat kavējumu ievadi ietekmēja gan izglītības iestāžu darbinieku palielinātā slodze, gan atšķirīgais izglītības iestāžu redzējums par kavējumu uzskaiti ārkārtējā situācijā, tostarp attālināto mācību laikā. Minētais tieši ietekmēja datu ievadi, kā arī VIIS veikto ierakstu savlaicīgumu, saturu un kvalitāti.

Datus par ilgstošiem neattaisnotiem kavējumiem 1.semestrī ir ievadījušas 285 vispārējās izglītības iestādes no 96 pašvaldībām (1532 neattaisnoti kavētāji) un 44 profesionālās izglītības iestādes (3086 neattaisnoti kavētāji), 2. semestrī – 192 izglītības iestādes no 87 pašvaldībām (1165 neattaisnoti kavētāji) un 31 profesionālās izglītības iestāde (1291 neattaisnoti kavētāji) (skat. 1.pielikumu). Salīdzinājumam – 2018./2019. mācību gada 1.semestrī datus par neattaisnotiem kavējumiem bija ievadījušas izglītības iestādes no 49 pašvaldībām (1553 neattaisnotiem kavētāji, tostarp par 955 neattaisnotiem kavētāji profesionālās izglītības iestādēs), 2.semestrī – izglītības iestādes no 94 pašvaldībām (5630 neattaisnoti kavētāji, tostarp 2845 – profesionālās izglītības iestādēs).

No VIIS ievadītajiem datiem var secināt, ka 2019./2020. mācību gada 1.semestrī datus par kavētājiem nav ievadījušas izglītības iestādes no 23 pašvaldībām, 2.semestrī – izglītības iestādes no 32 pašvaldībām.

Izglītības iestādes atzīmējušas, ka kopumā 2019./2020. mācību gada 1.semestrī mācības ilgstoši neattaisnoti kavējuši 4618 izglītojamie, kas ir 1,4% no kopējā izglītojamo skaita – 327734[[2]](#footnote-2). Tajā skaitā mācības ilgstoši neattaisnoti kavējuši 38 izglītojamie, kas mācās pirmsskolas izglītības programmās (t.i., 0,03% no kopējā izglītojamo skaita pirmsskolas izglītības programmās), 1240 izglītojamie – vispārējās pamatizglītības (ieskaitot speciālās izglītības) programmās (t.i., 0,7% no kopējā izglītojamo skaita vispārējās pamatizglītības programmās), 254 izglītojamie – vispārējās vidējās izglītības programmās (t.i., 0,7% no kopējā izglītojamo skaita vispārējās vidējās izglītības programmās) un 3086 izglītojamie – profesionālās izglītības programmās (t.i., 19% no kopējā izglītojamo skaita profesionālās izglītības programmās). 2.semestrī izglītības iestādes VIIS atzīmējušas 2456 kavētājus, kas ir 0,7% no kopējā izglītojamo skaita. Tajā skaitā mācības kavējuši 9 izglītojamie, kas mācās pirmsskolas izglītības programmās, 953 izglītojamie, kas mācās pamatizglītības programmās, 203 izglītojamie vispārējās vidējās izglītības programmās un 1291 izglītojamais, kas mācās profesionālās izglītības programmās (skat. 1.tabulu).

Salīdzinot 2018./2019. mācību gada un 2019./2020. mācību gada 1.semestri, neattaisnoto kavētāju skaits visās izglītības programmās pieaudzis, it īpaši profesionālās izglītības programmās. Tomēr, ņemot vērā arī 2018./2019. mācību gada 2.semestra datus, jāsecina, ka 2019./2020. mācību gada 1.semestrī profesionālās izglītības iestādes precīzāk ievadījušas datus VIIS. To apstiprina arī fakts, ka datus par kavētājiem ievadījušas 44 no 49 profesionālās izglītības iestādēm (salīdzinājumam – 2018./2019. mācību gadā datus par kavētājiem profesionālās izglītības iestādēs bija ievadījušas tikai 17 profesionālās izglītības iestādes). Savukārt 2019./2020. mācību gada 2.semestrī VIIS ievadītie dati par ilgstošiem neattaisnotiem kavējumiem, salīdzinot ar 2018./2019. mācību gada 2.semestri un 2019./2020. mācību gada 1.semestri, būtiski samazinās. Tādēļ var izdarīt secinājumu, ka 2019./2020. mācību gada 2.semestrī ārkārtējās situācijas dēļ mainījusies kavējumu un neattaisnoto kavējumu uzskaites kārtība, daļa nodarbību notika attālināti, iztrūkstot tiešam pedagogu un izglītojamo kontaktam vai arī daļa izglītojamo regulārāk pieslēdzās attālinātajām mācībām nekā laikā, kad bija jāapmeklē skola klātienē.

1.tabula

**Neattaisnoti kavējumi 2018./2019. un 2019./2020. mācību gadā**

(dati no pašvaldībām un profesionālās izglītības iestādēm)

|  |  |  |
| --- | --- | --- |
| **Izglītības pakāpes** | **Neattaisnoto kavētāju skaits****2018./2019. mācību gadā**  | **Neattaisnoto kavētāju skaits****2019./2020. mācību gadā**  |
| **1.pusgads** | **2.pusgads** | **1.pusgads** | **2.pusgads** |
| Pirmsskolas  | 10 | 53 | 38 | 9 |
| Vispārējās pamatizglītības  | 475 | 2154 | 1240 | 953 |
| Vispārējās vidējās izglītības  | 113 | 578 | 254 | 203 |
| Profesionālās izglītības | 955 | 2845 | 3086 | 1291 |
| **KOPĀ** (% no kopējā izglītojamo skaita) | 1553 (0,45%) | 5630 (1,6%) | 4618 (1,4%) | 2456 (0,7%) |

Datus par neattaisnotiem mācību kavējumiem vispārējā izglītībā 1.semestrī, ievadījušas 19 speciālās izglītības iestādes (83 ilgstošs neattaisnots kavētāji), 2.semestrī – 11 speciālās izglītības iestādes (72 kavētāji).

No VIIS 2019./2020. mācību gada 1. un 2. semestrī ievadītās informācijas var secināt, ka visvairāk neattaisnoto kavētāju visās izglītības programmās ir Rīgā, Liepājā un Daugavpilī (skat. 1.pielikumu). Tas galvenokārt skaidrojams ar lielo izglītojamo skaitu šajās pilsētās, kā arī to, ka šajās pilsētās ir vairākas profesionālās izglītības iestādes, kurās mācās izglītojamie no visas Latvijas.

Salīdzinot neattaisnoto kavētāju skaitu Rīgā, pārējās republikas pilsētās un novadu pašvaldībās, jāsecina, ka Rīgā un republikas pilsētās neattaisnotu kavētāju īpatsvars no kopējā izglītojamo skaita ir lielāks (skat. 2.tabulu). Savukārt novados visvairāk kavētāju ir tur, kur atrodas profesionālās izglītības iestādes, piemēram, Saldus novadā un Smiltenes novadā. Tā kā Saldus novadā ir liela kavētāju skaita starpība starp 1. un 2.semestri, var secināt, ka kavētāju skaits 2.semestrī, iespējams, nav ievadīts korekti.

2.tabula

**Neattaisnoto kavētāju skaits laukos un pilsētās**

**2019./2020. mācību gadā**

|  |  |  |
| --- | --- | --- |
| **Reģioni** | **1.semestris****Skaits (% no izglītojamo skaita reģiona izglītības iestādēs)** | **2.semestris****Skaits (% no izglītojamo skaita reģiona izglītības iestādēs)** |
| Novados | 1114 (0,7%) | 714 (0,5%) |
| Rīgā | 2316 (2%) | 982 (0,8%) |
| Pārējās republikas pilsētās | 1188 (1,6%) | 760 (1%) |
| **KOPĀ** | **4618** | **2456** |

Iepriekšējās izpētēs secināts, ka neattaisnoto kavējumu skaits pieaug, sākot no 5.klases. 2019./2020. mācību gada 1.semestrī īpašs pieaugums vērojams no 6.klases un 8.klasē, kā arī 12.klasē (skat. 3.tabulu). 2.semestrī pieaugums bijis 6., 7., 8.klasē.

3.tabula

**Neattaisnoto kavētāju skaits 2019./2020. mācību gadā**

**pa klasēm un izglītības līmeņiem vispārējā izglītībā**

|  |  |  |  |
| --- | --- | --- | --- |
| **Izglītības pakāpe** | **Klase/grupa** | **Kavētāju skaits 1.sem.** | **Kavētāju skaits 2.sem.** |
| Pirmsskola | 5 gadīgie | 14 | 1 |
|  | 6 gadīgie | 14 | 5 |
|  |  | **Kopā 5 un 6 gadīgie: 28 (10- jaunāki par 5 gadiem)** | **6 (3 jaunāki par 5 un 6 gadiem)** |
| Vispārējā pamatizglītība | 1.klase | 33 | 20 |
|  | 2.klase | 26 | 17 |
|  | 3.klase | 37 | 23 |
|  | 4.klase | 46 | 26 |
|  | 5.klase | 67 | 64 |
|  | 6.klase | 106 | 101 |
|  | 7.klase | 197 | 176 |
|  | 8.klase | 324 | 253 |
|  | 9.klase | 404 | 273 |
|  |  | **Kopā: 1240** | **Kopā: 953** |
| Vispārējā vidējā izglītība | 10.klase | 62 | 56 |
|  | 11.klase | 74 | 76 |
|  | 12.klase | 118 | 71 |
|  |  | **Kopā: 254** | **Kopā: 203** |

Ikgadējās izpētēs var secināt, ka visās izglītības pakāpēs un programmās, izņemot pirmsskolu, visvairāk kavē zēni. Ja pirmsskolā kavētāju skaits pēc dzimumiem būtiski neatšķiras vai dažkārt meitenes kavē biežāk, tad gan vispārējā izglītībā, gan profesionālajā izglītībā zēni neattaisnoti kavē mācību stundas būtiski biežāk nekā meitenes. Īpaši tas attiecas uz profesionālās izglītības programmām, kur kavētāju zēnu ir apmēram divas reizes vairāk nekā meiteņu. 2019./2020. mācību gada 1.semestrī 66% no neattaisnotiem kavētājiem bija zēni, savukārt, 2.semestrī – kavētāji zēni bija 65% (skat.4.tabulu).

4.tabula

**Neattaisnoto kavētāju dzimums 2019./2020. mācību gadā**

|  |  |  |
| --- | --- | --- |
|  | **1.semestris** | **2.semestris** |
| **Izglītības pakāpe** | **Zēni** | **Meitenes** | **Zēni** | **Meitenes** |
| Pirmsskolas izglītības programmas | 25 | 13 | 2 | 7 |
| Vispārējās izglītības programmas | 951 | 543 | 709 | 447 |
| Profesionālās izglītības programmas | 2057 | 1029 | 880 | 411 |
| **Kopā** | **3033** | **1585** | **1591** | **865** |

**Izglītības iestāžu norādītie neattaisnoto kavējumu iemesli**

Lielākā daļa izglītības iestāžu neattaisnotos kavējumus saista ar nepietiekamu mācību motivāciju[[3]](#footnote-3). Papildfaktors ir gan vispārējās izglītības, gan profesionālās izglītības programmu izglītojamo klaiņošana, dažādas atkarības un uzvedības traucējumi, kā arī regulāri administratīvie un / vai likumpārkāpumi (abos semestros – 7 izglītojamiem). Daudzus neattaisnotos kavējumus izglītības iestādes pamato arī ar veselības problēmām, kuras nav apliecinātas ar ārsta / vecāku zīmi, kā arī ģimenes apstākļiem, piemēram – vecāku izpratnes trūkums par to, ka bērnam jāapmeklē izglītības iestāde, izglītojamās grūtniecība, izglītojamajam jāpieskata bērni, brāļi un māsas (skat. 5. un 6.tabulu).

Jauna tendence laikā līdz 2020.gada pavasarim ir izglītojamā došanās ceļojumos un ar to saistītie mācību kavējumi. Izglītības iestādes šādu ceļošanu nav uzskatījušas par attaisnotu iemeslu. Kā ārpusstundu aktivitātes parādās ne tikai piedalīšanās sporta sacensībās vai māksliniecisko kolektīvu mēģinājumos un koncertos, bet arī autoskolas apmeklējums, kas notiek mācību laikā. Tas vairāk raksturīgs profesionālās izglītības iestāžu audzēkņiem, tomēr arī vispārējās izglītības programmu vecāko klašu izglītojamie mēdz apmeklēt autoskolu mācību laikā.

Atšķirīgs, ārkārtējās situācijas laikam raksturīgs neattaisnotu kavējumu iemesls ir attālināto mācību grūtības un nepieslēgšanās, neiesaistīšanās attālinātajās mācībās. 2019./2020. mācību gada 2.semestrī izglītības iestādes neattaisnotus kavējumus attālinātu mācību dēļ atzīmējušas 71 izglītojamam vispārējās izglītības programmās un 99 izglītojamiem, profesionālās izglītības programmās.

Kā katru gadu, kavējumu iemeslos vērojamas arī atšķirības starp izglītības programmām. Lai gan algota darba dēļ mēdz kavēt arī vispārējās izglītības programmu izglītojamie, izteiktāka tendence, ka izglītojamais strādā algotu darbu, kas ir iemesls mācību kavējumiem, ir profesionālās izglītības programmu audzēkņiem. Ja vispārējā izglītībā uzsāktu darba tiesisko attiecību dēļ kavējuši tikai 42 izglītojamie, tad profesionālās izglītības programmās – 400 audzēkņi 1.semestrī un 161 – otrajā semestrī. Tāpat profesionālās izglītības programmu audzēkņiem biežāks kavējumu iemesls ir materiālie apstākļi un izglītības iestādes pieejamības grūtības infrastruktūras dēļ.

5.tabula

**Neattaisnoto kavējumu iemesli vispārējās izglītības un pirmsskolas**

**izglītības programmās**

**2019./2020. mācību gads**

|  |  |  |
| --- | --- | --- |
| **Iemesls** | **kavētāju skaits 1.sem** | **kavētāju skaits 2.sem** |
| Nepietiekama mācību motivācija | 1034 | 768 |
| Ģimenes apstākļu dēļ | 640 | 455 |
| Veselības problēmu dēļ, kuras nav apliecinātas ar ārsta/ vecāku zīmi | 336 | 204 |
| Iesaiste ārpusstundu aktivitātēs | 45 | 24 |
| Uzsāktas darba tiesiskās attiecības ārpus izglītības programmas | 42 | 42 |
| Izglītības iestādes nepieejamībainfrastruktūras dēļ | 23 | 10 |
| Materiālu apstākļu dēļ | 10 | 25 |
| Atkarības | 18 | 40 |
| Auklē savu bērnu | 3 | 9 |
| Konflikts ar klases vai skolasbiedriem, skolotājiem | 4 | 19 |
| Regulāri kavē 1. stundu | 13 | 47 |

Norādot iemeslu “cits”, izglītības iestādes kā biežas kavēšanas iemeslu minējušas adaptācijas problēmas jaunā izglītības iestādē, it īpaši 1.semestrī (16 izglītojamiem), kā arī regulāru aiziešanu no kādas mācību stundas. Tāpat vairākiem izglītojamiem, pārsvarā – profesionālās izglītības programmās, kā neattaisnotu kavējumu iemesls minēta valodas barjera, jo latviešu valoda nav izglītojamam dzimtā valoda, kas attiecīgi apgrūtina mācību procesu.

6.tabula

**Neattaisnoto kavējumu iemesli profesionālās izglītības programmās**

**2019./2020. mācību gads**

|  |  |  |
| --- | --- | --- |
| **Iemesls** | **kavētāju skaits 1.sem** | **kavētāju skaits 2.sem** |
| Nepietiekama mācību motivācija | 1245 | 626 |
| Veselības problēmu dēļ, kuras nav apliecinātas ar ārsta/ vecāku zīmi | 620 | 315 |
| Ģimenes apstākļu dēļ | 676 | 322 |
| Uzsāktas darba tiesiskās attiecības ārpus izglītības programmas | 400 | 161 |
| Izglītības iestādes nepieejamība infrastruktūras dēļ | 109 | 31 |
| Materiālu apstākļu dēļ | 97 | 38 |
| Iesaiste ārpusstundu aktivitātēs | 100 | 41 |
| Atkarības | 3 | - |
| Auklē savu bērnu | 2 | 10 |
| Konflikts ar klases vai skolasbiedriem, skolotājiem | - |  |
| Regulāri kavē 1. stundu | 6 | 49 |

**Izglītības iestādes rīcība neattaisnoto kavējumu novēršanai**

Lai novērstu neattaisnotos kavējumus, gandrīz visos gadījumos izglītības iestāde cenšas sazināties ar izglītojamo un vecākiem / likumiskajiem pārstāvjiem, kā arī veic pārrunas ar pašu izglītojamo. Ja neattaisnotos kavējumus neizdodas novērst, izglītības iestāde parasti iesaista izglītības iestādes atbalsta personālu – sociālo pedagogu un psihologu, kā arī informē pašvaldības izglītības pārvaldi un sociālo dienestu. Ja arī tad nav novērojams uzlabojums, izglītības iestāde sadarbojas ar bāriņtiesu, Valsts bērnu tiesību aizsardzības inspekciju, Valsts un pašvaldības policiju. Pārsvarā izglītības iestādes norādījušas vairākas darbības, kas veiktas neattaisnoto kavējumu novēršanai, tostarp arī rājiena, piezīmes vai brīdinājuma izteikšanu saistībā ar neattaisnotiem kavējumiem un starpinstitucionālo sadarbību.

Vispārējās izglītības iestādes biežāk atzīmējušas izglītojamā iesaistīšanu Eiropas Sociālā fonda projektā Nr.8.3.4.0/16/I/001 “Atbalsts priekšlaicīgas mācību pārtraukšanas samazināšanai” (PuMPuRS) – 67 izglītojamiem 1.semestrī, 95 izglītojamiem – 2.semestrī. Lai gan projektā PuMPuRS iesaistītas arī profesionālās izglītības iestādes, tās izglītojamā iesaisti projektā kā darbību kavējumu novēršanai atzīmējušas tikai 6 gadījumos 1.semestrī un 2 gadījumos 2.semestrī.

**Pašvaldības rīcība neattaisnoto kavējumu novēršanai**

2019./2020.mācību gada 1.semestrī informāciju par pašvaldības rīcību neattaisnotu kavējumu novēršanai bija ievadījušas 25 pašvaldības par 141 izglītojamo, savukārt šī mācību gada 2.semestrī – informāciju par veiktajām darbībām ievadījušas 16 pašvaldības par 111 neattaisnotiem kavētājiem.

Pašvaldības atzīmējušas tādas darbības kā izglītojamā ārstēšanās pusaudžu motivācijas programmā (no atkarībām), bāriņtiesas, sociālā dienesta, sociālā pedagoga iesaiste, starpinstitucionālā sadarbība, individuālas pārrunas, dzīvesvietas apsekošana, ievietošana krīzes centrā. Atzīmēts, ka mācības neattaisnoti kavē arī bērni, kas atrodas audžuģimenē. Tādā gadījumā notiek pārrunas ar audžuģimeni.

**Secinājumi**

Analizējot izglītības iestāžu VIIS ievadīto informāciju par neattaisnotiem kavējumiem 2019./2020. mācību gadā, var izdarīt šādus secinājumus:

1. Datus par ilgstošiem neattaisnotiem kavējumiem 1.semestrī ir ievadījušas 285 vispārējās izglītības iestādes no 96 pašvaldībām un 44 profesionālās izglītības iestādes – kopā 4618 kavētāji, 2. semestrī – 192 izglītības iestādes no 87 pašvaldībām un 31 profesionālās izglītības iestāde, kopā – 2456 kavētāji.
2. 2.semestrī izglītības iestādes atzīmējušas būtiski mazāk kavētāju. Izglītības kvalitātes valsts dienestam sazinoties ar vairākām izglītības iestādēm, secināts, ka attālināto mācību laikā mainījusies kavējumu, tostarp neattaisnoto kavējumu, fiksēšanas / uzskaites kārtība.
3. Neattaisnotu kavētāju kopējais īpatsvars 2019./2020. mācību gada 1.semestrī ir 1,4% no kopējā izglītojamo skaita, 2.semestrī – 0,7%.
4. Lielākais neattaisnotu kavētāju skaits / īpatsvars ir profesionālās izglītības programmās. Vismazāk izglītojamie kavē pirmsskolas izglītības programmas.
5. Tāpat kā citus gadus visvairāk neattaisnoto kavētāju visās izglītības programmās ir Rīgā, Liepājā un Daugavpilī.
6. Visbiežāk izglītības iestāžu minētie neattaisnotu kavējumu iemesli ir mācību motivācijas trūkumus, veselības un ģimenes problēmas.
7. 2020.gada pavasarī izglītības iestādes atzīmējušas arī izglītojamo neattaisnotus kavējumus attālināto mācību laikā – 71 izglītojamam, kas mācās vispārējās izglītības programmā un 99 izglītojamiem, kas mācās profesionālās izglītības programmā.
8. Vairumā gadījumu izglītības iestādes neattaisnotu kavējumu novēršanai veic pārrunas ar izglītojamo un viņa vecākiem, iesaista atbalsta personālu, kā arī pašvaldības sociālo dienestu un valsts institūcijas, īstenojot starpinstitucionālo sadarbību. Pašvaldību visbiežāk veiktās darbības neattaisnoto kavējumu novēršanai ir izglītojamā ārstēšana no atkarības, sociālā dienesta darbs ar izglītojamā ģimeni.
9. Joprojām pašvaldību darbinieku vidū trūkst izpratnes, kapacitātes un regulāras darbības ne tikai kavējumu iemeslu apzināšanai / novēršanai, bet arī atbalsta sniegšanai izglītojamajiem un izglītības iestādēm. Minētais īpaši spilgti bija novērojams ārkārtējās situācijas laikā.

Vadītāja I.Juhņēviča

Pielikumā:

1. Neattaisnoto kavētāju skaits republikas pilsētās un novados 2019./2020. mācību gadā uz 3 lp.

*Veinberga 28383507*

1.pielikums

Izglītības kvalitātes valsts dienesta

ziņojumam

“Par vispārējās izglītības un profesionālās izglītības

iestāžu izglītojamo ilgstošiem neattaisnotiem

kavējumiem un rīcību to novēršanai

2019./2020. mācību gadā”

**Neattaisnoto kavētāju skaits republikas pilsētās un novados**

**2019./2020. mācību gadā**

|  |  |  |
| --- | --- | --- |
| **Republikas pilsēta / novados** | **Skaits 2019./2020.m.g. 1.semestrī** | **Skaits 2019./2020.m.g. 2.semestrī** |
| Aglonas novads | Nav iesniegts | 2 |
| Aizkraukles novads | 30 | 1 |
| Aizputes novads | 5 | 1 |
| Aknīstes novads | Nav iesniegts | Nav iesniegts |
| Alojas novads | 2 | 5 |
| Alsungas novads | Nav iesniegts | Nav iesniegts |
| Alūksnes novads | 2 | 1 |
| Amatas novads | 4 | Nav iesniegts |
| Apes novads | 1 | 1 |
| Auces novads | 6 | 3 |
| Ādažu novads | 7 | 5 |
| Babītes novads | 1 | 8 |
| Baldones novads | 19 | 12 |
| Baltinavas novads | 3 | Nav iesniegts |
| Balvu novads | 3 | Nav iesniegts |
| Bauskas novads | 14 | 16 |
| Beverīnas novads | 7 | 1 |
| Brocēnu novads | 1 | Nav iesniegts |
| Burtnieku novads | 1 | 6 |
| Carnikavas novads | 5 | 13 |
| Cesvaines novads | 15 | 9 |
| Cēsu novads | 8 | 15 |
| Ciblas novads | 2 | 1 |
| Dagdas novads | 5 | 1 |
| Daugavpils | 277 | 134 |
| Daugavpils novads | 4 | 3 |
| Dobeles novads | 30 | 11 |
| Dundagas novads | 1 | 1 |
| Durbes novads | Nav iesniegts | Nav iesniegts |
| Engures novads | Nav iesniegts | Nav iesniegts |
| Ērgļu novads | 1 | 2 |
| Garkalnes novads | Nav iesniegts | Nav iesniegts |
| Grobiņas novads | Nav iesniegts | Nav iesniegts |
| Gulbenes novads | 28 | 10 |
| Iecavas novads | 22 | 22 |
| Ikšķiles novads | 45 | 14 |
| Ilūkstes novads | Nav iesniegts | 1 |
| Inčukalna novads | Nav iesniegts | Nav iesniegts |
| Jaunjelgavas novads | Nav iesniegts | Nav iesniegts |
| Jaunpiebalgas novads | Nav iesniegts | Nav iesniegts |
| Jaunpils novads | Nav iesniegts | Nav iesniegts |
| Jelgava | 165 | 128 |
| Jelgavas novads | 54 | 41 |
| Jēkabpils | 44 | 23 |
| Jēkabpils novads | 3 | 2 |
| Jūrmala | 59 | 28 |
| Kandavas novads | 88 | 69 |
| Kārsavas novads | 2 | 1 |
| Kocēnu novads | 5 | 3 |
| Kokneses novads | 3 | 1 |
| Krāslavas novads | 12 | 8 |
| Krimuldas novads | Nav iesniegts | Nav iesniegts |
| Krustpils novads | 11 | 3 |
| Kuldīgas novads | 25 | 18 |
| Ķeguma novads | 1 | 1 |
| Ķekavas novads | Nav iesniegts | 1 |
| Lielvārdes novads | 16 | 19 |
| Liepāja | 267 | 227 |
| Limbažu novads | 7 | 4 |
| Līgatnes novads | Nav iesniegts | Nav iesniegts |
| Līvānu novads | 4 | 4 |
| Lubānas novads | Nav iesniegts | Nav iesniegts |
| Ludzas novads | 2 | 2 |
| Madonas novads | 9 | 3 |
| Mazsalacas novads | 8 | Nav iesniegts |
| Mālpils novads | 5 | Nav iesniegts |
| Mārupes novads | 2 | 3 |
| Mērsraga novads | Nav iesniegts | 1 |
| Naukšēnu novads | 13 | 9 |
| Neretas novads | 1 | Nav iesniegts |
| Nīcas novads | 1 | Nav iesniegts |
| Ogres novads | 18 | Nav iesniegts |
| Olaines novads | 16 | 13 |
| Ozolnieku novads | 1 | Nav iesniegts |
| Pārgaujas novads | Nav iesniegts | Nav iesniegts |
| Pāvilostas novads | 1 | 1 |
| Pļaviņu novads | Nav iesniegts | 1 |
| Preiļu novads | 8 | 5 |
| Priekules novads | 3 | 10 |
| Priekuļu novads | 109 | 46 |
| Raunas novads | Nav iesniegts | Nav iesniegts |
| Rēzekne | 38 | 14 |
| Rēzeknes novads | 14 | 8 |
| Riebiņu novads | Nav iesniegts | 2 |
| Rīga | 2316 | 982 |
| Rojas novads | Nav iesniegts | 1 |
| Ropažu novads | 3 | Nav iesniegts |
| Rucavas novads | Nav iesniegts | Nav iesniegts |
| Rugāju novads | Nav iesniegts | 10 |
| Rundāles novads | 1 | 1 |
| Rūjienas novads | 10 | 22 |
| Salacgrīvas novads | 3 | 5 |
| Salas novads | Nav iesniegts | Nav iesniegts |
| Salaspils novads | 5 | 1 |
| Saldus novads | 99 | 4 |
| Saulkrastu novads | 6 | 5 |
| Sējas novads | Nav iesniegts | Nav iesniegts |
| Siguldas novads | 30 | 29 |
| Skrīveru novads | 1 | Nav iesniegts |
| Skrundas novads | Nav iesniegts | 1 |
| Smiltenes novads | 99 | 75 |
| Stopiņu novads | 27 | 14 |
| Strenču novads | Nav iesniegts | 1 |
| Talsu novads | 21 | 18 |
| Tērvetes novads | 1 | Nav iesniegts |
| Tukuma novads | 77 | 70 |
| Vaiņodes novads | Nav iesniegts | Nav iesniegts |
| Valkas novads | 5 | 1 |
| Valmiera | 84 | 44 |
| Varakļānu novads | Nav iesniegts | Nav iesniegts |
| Vārkavas novads | Nav iesniegts | Nav iesniegts |
| Vecpiebalgas novads | Nav iesniegts | 7 |
| Vecumnieku novads | 7 | 8 |
| Ventspils | 254 | 162 |
| Ventspils novads | 5 | 7 |
| Viesītes novads | 1 | Nav iesniegts |
| Viļakas novads | Nav iesniegts | Nav iesniegts |
| Viļānu novads | 3 | 2 |
| Zilupes novads | 2 | 1 |

1. MK 01.02.2011. noteikumu Nr.89 9.punkts: “Izglītības kvalitātes valsts dienests reizi gadā apkopo un analizē Valsts izglītības informācijas sistēmā ievadīto informāciju un sniedz metodisku atbalstu pašvaldībām un izglītības iestādēm priekšlaicīgas mācību pārtraukšanas risku mazināšanai.” [↑](#footnote-ref-1)
2. Dati no VIIS uz 31.05.2020. [↑](#footnote-ref-2)
3. Izglītības iestādes var norādīt vairākus ilgstošo neattaisnoto kavējumu iemeslus. [↑](#footnote-ref-3)